b'\n_START_ARTICLE_\nKodujuust\n_START_PARAGRAPH_\nKodujuust ehk teraline kohupiim on v\xc3\xa4limuselt ja maitselt suureteralist kohupiima meenutav piimatoode, mille tootmistehnoloogia sarnaneb juustu tootmise tehnoloogiaga._NEWLINE_Kodujuustu tehakse l\xc3\xb5ssile past\xc3\xb6riseerimise j\xc3\xa4rel juuretise ehk piimhappebakterite lisamise, kalgendunud massi teraliseks l\xc3\xb5ikamise, n\xc3\xb5rutamise ja hilisema l\xc3\xbchikese laagerdamise teel. Erit\xc3\xb6\xc3\xb6tlemisel saadud rasvata kodujuustuteradele lisatakse vastavalt liigile soola, koort v\xc3\xb5i muid lisandeid . Mitmekordne terade pesemine valmistamise k\xc3\xa4igus v\xc3\xa4hendab kodujuustu happesust ja muudab kodujuustu maitse mahedamaks ._NEWLINE_Struktuurilt on kodujuust kohupiima ja juustu vahepealne. Sel on kohupiima kasulikud omadused, kuid kalorsus on v\xc3\xa4iksem kui juustul. Kodujuustu t\xc3\xbc\xc3\xbcpiline rasvasisaldus on 0\xe2\x80\x939%. Seet\xc3\xb5ttu on selle s\xc3\xa4ilivusaeg pisut pikem kui kohupiimal. \xc3\x9chtlasi sisaldab kodujuust palju valke. Seet\xc3\xb5ttu on kodujuust oluline mitmes dieedis ja sportlaste, eriti kulturistide toitumises. Kodujuust sisaldab ohtralt kaseiini ja seep\xc3\xa4rast soovitatakse seda s\xc3\xbc\xc3\xbca hilis\xc3\xb5htuti enne magamaminekut._NEWLINE_Kodujuustu v\xc3\xb5ib s\xc3\xbc\xc3\xbca eraldi toiduna, kuid seda kasutatakse ka mitmesugustes salatites._NEWLINE_Eestis hakati kodujuustu tootma selleks, et t\xc3\xa4ita Moskva poolt Eesti NSV-le seatud juustutootmisplaani. Nimelt n\xc3\xb5udis NSVL Riiklik Plaanikomitee viisaastakuplaan Eesti NSV juustutoodangu peaaegu kahekordistamist, mist\xc3\xb5ttu hakati lisaks tootma kodujuustu, mida aruannetes kajastati juustuna.'